Malabara ringopapago

Malabara ringopapago aŭ Bluflugila ringopapago ( laŭ kio ankaŭ kolumbopapago) estas mezgranda papago de la genro Psittacula de la Psitakuledoj, endemio de Okcidentaj Gatoj de suda Barato. Trovita en malgrandaj aroj, ili flugas rapide en arbaraj maldensejoj, farante kriegajn kriojn, kiuj diferencas de tiuj de aliaj papagaj specioj ene de ilia distribua areo. Iliaj longaj bluaj vostoj kun flava pinto kaj la malhelaj flugiloj kun blua pinto kontrastas kun la obtuza grizo de ilia kapo kaj korpo. Plenkreskaj maskloj kaj inoj facile distingeblas per la koloro de ilia beko.

Aspekto
La bluflugila papago estas bluetgriza kun longa flavpinta vosto. La nigra kolringo estas kompleta ĉe kaj maskloj kaj inoj. La masklo havas krome bluetverdan malsupran randon ĝis la nigra kolumo kaj la supra mandiblo estas ruĝa kun blanka pinto, dum la ino havas tute nigran bekon kaj nur la nigran kolumon. Estas grizaj la malsupraj partoj kaj supra dorso. La flugilkovriloj estas malhelverdaj, dum la flugilplumoj estas malhelbluaj. La vosto estas longega kun du mahlebluaj centraj vostoplumoj longegaj kun helflavaj pintoj. La ino aspektas simile al la ino de la prunkapa ringopapago, kiun tamen oni povas distingi per ĝia larĝa flava kolumo. Grupoj moviĝas tra la arbaro kriante per serio de pepantaj kik-kik-kik-krioj.

Ekologio
Ili reproduktiĝas en la seka sezono post la nordorienta musono kaj la idoj elnestiĝas antaŭ la sudokcidenta musono en junio. Ili nestas en arbotruoj (ofte altaj arboj de Mesua ferrea), precipe en malnovaj nestoj de pegoj kaj barbuloj. La birdoj komencas reproduktiĝi en decembro kaj ovoj estas demetitaj en decembro kaj januaro. La kutima ovodemetado estis 4 ovoj, kaj birdoj eloviĝas post ĉirkaŭ 23 tagoj. La ino komence kovas dum la masklo alportas manĝaĵon kaj poste la ino transprenas ĝin. La idoj elnestiĝas post ĉirkaŭ unu monato kaj forlasas la neston. Idoj estas foje kaptitaj por komerco.  Individuoj estis observitaj manĝantaj la foliojn de Loranthus longiflorus.

La plej proksima vivanta parenco de tiu specio estas la Smeralda ringopapago, kiu estas endemio de Srilanko.

Distribuado
Tiu ĉi papago estas limigita al la Okcidentaj Ghatoj sude de ĉirkaŭ 19°N (Kasa, norde de Bombajo) ĝis Kerala, etendiĝante en la montetojn de la Palni-oj kaj Nilgiri-oj same kiel en la apudajn Orientajn Ghatojn inkluzive de la Biligirirangan-montaro  kaj eble pli oriente en la Kolli-montetoj en Barato.

En kulturo
Ĉi tiu specio estas kelkfoje komercata kvankam nun kontraŭleĝa en Barato. Ĝi estis konata en la dorlotbesta komerco kiel la "Bababudan-papago" kaj akiris misgvidan reputacion kiel supera babilemulo.

Referencoj

Bibliografio
Grimmett, Inskipp kaj Inskipp, Birds of India, ISBN 0-691-04910-6
Josep del Hoyo, Andrew Elliott, Jordi Sargatal (eld.): Handbook of the Birds of the World. Volume 4: Sandgrouse to Cuckoos. Lynx Edicions, Barcelona, 1997. ISBN 8487334229
Joseph Michael Forshaw: Parrots of the World - An Identification Guide. Princeton University Press, Princeton 2006, ISBN 978-0-691-09251-5.

 Eksteraj ligiloj 

World Parrot Trust  Parrot Encyclopedia - Species Profiles

Kategorio:Papagedoj
Kategorio:Birdoj de Azio